PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/044	Bratislava 27.mája 2008	

Protimonopolný úrad Slovenskej republiky, odbor koncentrácií v správnom konaní 
č. 0027/OK/2008 začatom dňa 17. 04. 2008 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom LEONI AG, so sídlom v Nürnbergu a adresou pre doručovanie Marienstrasse 7, 90402 Nürnberg, Spolková republika Nemecko podnikateľom Young Su Park, Haeundae-Gu, Woo-Dong, Adelis, 103-4003, Busan, Kórejská republika, podnikateľom Hye Ja Kim, Haeundae-Gu, Woo-Dong, Adelis, 103-4003, Busan, Kórejská republika, podnikateľom Dong Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika a podnikateľom So Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika prostredníctvom ich spoločného právneho zástupcu JUDr. Andreja Leontieva - advokáta a konateľa advokátskej kancelárie e|n|w|c Natlacen Walderdorff Cancola advokáti s.r.o., Grösslingova 4, 811 09 Bratislava vo veci koncentrácie podnikateľov LEONI AG, so sídlom v Nürnbergu a adresou pre doručovanie Marienstrasse 7, 90402 Nürnberg, Young Su Park, Haeundae-Gu, Woo-Dong, Adelis, 103-4003, Busan, Kórejská republika, Hye Ja Kim, Haeundae-Gu, Woo-Dong, Adelis, 103-4003, Busan, Kórejská republika, Dong Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika, So Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika, Daekyeung T&G Co., Ltd., so sídlom 1202-1, Jisa-dong, Gangseo-gu, Busan, Kórejská republika a DLS Co., Ltd so sídlom 1202-1, Jisa-dong, Gangseo-gu, Busan, Kórejská republika

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľom LEONI AG, so sídlom v Nürnbergu a adresou pre doručovanie Marienstrasse 7, 90402 Nürnberg Spolková republika Nemecko prostredníctvom podnikateľa LEONI BordnetzSysteme GmbH, so sídlom Flugplatzstraße 74, 97318  Kitzingen, Spolková republika Nemecko a priamej kontroly podnikateľmi Young Su Park, Haeundae-Gu, Woo-Dong, Adelis, 103-4003, Busan, Kórejská republika, Hye Ja Kim, Haeundae-Gu, Woo-Dong, Adelis, 103-4003, Busan, Kórejská republika, Dong Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika, So Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika nad podnikom podnikateľa Daekyeung T&G Co., Ltd., so sídlom 1202-1, Jisa-dong, Gangseo-gu, Busan, Kórejská republika a nad podnikom podnikateľa DLS Co., Ltd so sídlom 1202-1, Jisa-dong, Gangseo-gu, Busan, Kórejská republika na základe Zmluvy o kúpe a predaji akcií spoločnosti Daekyeung T&G Co., Ltd., so sídlom 1202-1, Jisa-dong, Gangseo-gu, Busan, Kórejská republika uzatvorenej dňa 
20. marca 2008 medzi LEONI Bordnetz-Systeme GmbH ako kupujúcim a Young Su Park, Hye Ja Kim, Dong Young Park a So Young Park ako predávajúcimi a Zmluvy o kúpe a predaji akcií spoločnosti DLS Co., Ltd so sídlom 1202-1, Jisa-dong, Gangseo-gu, Busan, Kórejská republika uzatvorenej dňa 20. marca 2008 medzi LEONI Bordnetz-Systeme GmbH ako kupujúcim a Young Su Park, Hye Ja Kim, Dong Young Park a So Young Park ako predávajúcimi.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 17. 04. 2008 listom zaevidovaným pod č. 1543/2008 spoločnosťou LEONI AG, so sídlom v Nürnbergu a adresou pre doručovanie Marienstrasse 7, 90402 Nürnberg Spolková republika Nemecko, Young Su Park, Haeundae-Gu, Woo-Dong, Adelis, 103-4003, Busan, Kórejská republika, Hye Ja Kim, Haeundae-Gu, Woo-Dong, Adelis, 103-4003, Busan, Kórejská republika, Dong Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika, So Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika prostredníctvom svojho splnomocneného zástupcu JUDr. Andreja Leontieva - advokáta a konateľa advokátskej kancelárie e|n|w|c Natlacen Walderdorff Cancola advokáti s.r.o., Grösslingova 4, 811 09 Bratislava (ďalej len „splnomocnený právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

Na základe tohto oznámenia sa dňa 17. 04. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0027/OK/2008, o čom úrad informoval oznamovateľov koncentrácie listom 
č. 1788/PMÚ SR/2008 zo dňa 05.05. 2008. 

Vzhľadom na to, že predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť.

Zároveň týmto listom úrad vyzval oznamovateľov, aby doplnili predmetné oznámenie koncentrácie, pretože z neho nie je zrejmé, ktorý podnikateľ nadobúda kontrolu nad akým podnikom podnikateľa, ani spôsob vykonávania kontroly a upozornil ho, že na základe poskytnutých informácií a podkladov nevie identifikovať účastníkov koncentrácie.

Predmetné oznámenie bolo doplnené listom doručeným úradu dňa 29.04.2008, zaevidovaným pod č. 1727/2008, listom doručeným úradu dňa 07.05.2008, zaevidovaným pod č. 1829/2008 a listom doručeným úradu dňa 16.05.2008, zaevidovaným pod č. 1927/2008 a listom doručeným úradu dňa 21.05.2008 zaevidovaným úradom pod č. 1994/2008 (ďalej len „Oznámenie koncentrácie“). Uvedenými listami boli doplnené chýbajúce náležitosti oznámenia koncentrácie a koncentrácia bola upresnená ako koncentrácia spočívajúca v získaní nepriamej kontroly podnikateľom LEONI AG, so sídlom v Nürnbergu a adresou pre doručovanie Marienstrasse 7, 90402 Nürnberg Spolková republika Nemecko (ďalej len „LEONI“) prostredníctvom podnikateľa LEONI Bordnetz-Systeme GmbH, so sídlom Flugplatzstraße 74, 97318  Kitzingen, Spolková republika Nemecko (ďalej len „LEONI BS“) a priamej kontroly podnikateľmi Young Su Park, Haeundae-Gu, Woo-Dong, Adelis, 103-4003, Busan, Kórejská republika (ďalej len „Young Su Park“), Hye Ja Kim, Haeundae-Gu, Woo-Dong, Adelis, 103-4003, Busan, Kórejská republika (ďalej len „Hye Ja Kim“), Dong Young Park, Haeundae-Gu, Woo-Dong, Daewoo Trumpworld Marine B-2801, Busan, Kórejská republika (ďalej len „Dong Young Park“), So Young Park, Haeundae-Gu, Woo-Dong, Daewoo Trumpworld Marine 
B-2801, Busan, Kórejská republika (ďalej len „So Young Park“) nad podnikom podnikateľa Daekyeung T&G Co., Ltd., so sídlom 1202-1, Jisa-dong, Gangseo-gu, Busan, Kórejská republika (ďalej len „DES“) a nad podnikom podnikateľa DLS Co., Ltd so sídlom 1202-1, Jisa-dong, Gangseo-gu, Busan, Kórejská republika (ďalej len DLS“) na základe Zmluvy o kúpe a predaji akcií spoločnosti Daekyeung T&G Co., Ltd., so sídlom 1202-1, Jisa-dong, Gangseo-gu, Busan, Kórejská republika uzatvorenej dňa 20.marca 2008 medzi LEONI Bordnetz-Systeme GmbH ako kupujúcim a Young Su Park, Hye Ja Kim, Dong Young Park a So Young Park ako predávajúcimi a Zmluvy o kúpe a predaji akcií spoločnosti DLS Co., Ltd so sídlom 1202-1, Jisa-dong, Gangseo-gu, Busan, Kórejská republika uzatvorenej dňa 
20. marca 2008 medzi LEONI Bordnetz-Systeme GmbH ako kupujúcim a Young Su Park, Hye Ja Kim, Dong Young Park a So Young Park ako predávajúcimi.

Po doplnení predmetného oznámenia koncentrácie podľa § 10 ods. 12 zákona a Vyhlášky vyššie uvedeným listom začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 2034/PMÚ SR/2008 zo dňa  23.05.2008.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol zaplatený dňa 09.05.2008.

Z podkladov a informácií, ktoré boli úradu predložené v predmetnom správnom konaní účastníkmi správneho konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Z Oznámenia koncentrácie spolu s jeho doplnením vyplýva, že spoločnosť LEONI je holdingovou spoločnosťou, ktorej akcie sú kótované na nemeckej burze cenných papierov (MDAX). LEONI je spoločnosť založená podľa nemeckého právneho poriadku a zapísaná do obchodného registra vedeného okresným súdom v Nürnbergu pod registračným číslom HRB 202 a zastrešuje všetky spoločnosti patriace do skupiny LEONI. 
LEONI je prostredníctvom svojich dcérskych spoločností celosvetovým výrobcom a distribútorom drôtov, kabeláže a káblových zväzkov. Vývojové, výrobné a distribučné jednotky koncernu sa nachádzajú v takmer 30 krajinách Európy, Afriky, Ázie a Ameriky.
Ako vyplýva z Oznámenia koncentrácie spoločnosť LEONI má v Slovenskej republike tri dcérske spoločnosti. Ide o spoločnosti Leoni Autokabel Slowakia spol. s r.o., so sídlom Soblahovská 2050, Trenčín 911 01, Leoni Slowakia spol. s r.o., so sídlom SNP 60, 018 51 Nová Dubnica a LEONI CABLE SLOVAKIA spol. s r.o., so sídlom Nám. A. Schweitzera 194, 916 01 Stará Turá.

Z vyššie uvedených skutočností vyplýva, že LEONI je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Young Su Park je kórejský štátny občan, bytom Haeundae-Gu, Woo-Dong, Adelis, 103-4003, Busan, Kórejská republika (ďalej len „Young Su Park“).
Hye Ja Kim, kórejská štátna občianka, bytom Haeundae-Gu, Woo-Dong, Adelis, 103-4003, Busan, Kórejská republika (ďalej len „Hye Ja Kim „).
Dong Young Park, kórejská štátna občianka, Haeundae-Gu, Woo-Dong, Daewoo Trumpworld Marine B-2801, Busan, Kórejská republika (ďalej len „Dong Young Park“).
So Young Park, Kórejská štátna občianska, bytom Haeundae-Gu, Woo-Dong, Daewoo Trumpworld Marine B-2801, Busan, Kórejská republika (ďalej len „So Young Park“).
Po preskúmaní informácií a podkladov predložených v oznámení koncentrácie úrad zistil, že pred koncentráciou spoločnú kontrolu nad podnikom podnikateľa DES vykonávali všetci členovia jednej rodiny a to pán Young Su Park, pani Hye Ja Kim, pani Dong Young Park a pani So Young Park.  Zároveň úrad zistil, že spoločnú kontrolu nad podnikom podnikateľa DLS vykonávali všetci členovia jednej rodiny pán Young Su Park, pani Hye Ja Kim, pani Dong Young Park a pani So Young Park.  
Z vyššie uvedených skutočností vyplýva, že Young Su Park,  Hye Ja Kim, Dong Young Park a So Young Park sú fyzické osoby, ktoré  vykonávajú spoločnú kontrolu nad podnikom podnikateľa DES a podnikom podnikateľa DLS, teda ide o fyzické osoby, ktorých činnosti a konania súvisia s hospodárskou súťažou, a teda sú podnikateľmi v zmysle § 3 ods. 2 zákona, na ktorého sa zákon vzťahuje podľa 
§ 2 ods. 1 písm. a) zákona.

DES je akciovou spoločnosťou založenou a existujúcou podľa Kórejského právneho poriadku. Spoločnosť DES pôsobí v oblasti vývoja, výroby a predaja káblových zväzkov. Predmetom činnosti DES je predovšetkým výroba automobilových komponentov, káblových zväzkov pre automobilový priemysel a elektrických komponentov pre automobilový priemysel.
Z vyššie uvedených skutočností vyplýva, že DES je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Ako vyplýva z Oznámenia koncentrácie DLS je  akciovou spoločnosťou založenou a existujúcou podľa kórejského práva, ktorá nevytvára žiadne produkty určené pre trh. DLS na základe rôznych bilaterálnych dohôd uzavretých so spoločnosťou DES pôsobí výlučne ako dodávateľská a podporná spoločnosť pre DES (napr. DLS poskytuje DES pracovnú silu, zabezpečuje balenie a transport produktov ako aj iné služby súvisiace s výrobou automobilových komponentov spoločnosťou DES).

Z vyššie uvedených skutočností vyplýva, že DLS je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Úrad po preštudovaní Oznámenia koncentrácie spolu s jeho doplnením zistil, že 
20. marca 2008 bola uzavretá Zmluva o kúpe a predaji akcií spoločnosti DES medzi LEONI Bordnetz-Systeme GmbH ako kupujúcim a Young Su Park, Hye Ja Kim, Dong Young Park a So Young Park ako predávajúcimi (ďalej len „Zmluva DES“) a že 
20. marca 2008 bola uzavretá Zmluva o kúpe a predaji akcií spoločnosti DLS medzi LEONI Bordnetz-Systeme GmbH ako kupujúcim a Young Su Park, Hye Ja Kim, Dong Young Park a So Young Park ako predávajúcimi (ďalej len „Zmluva DLS“).
Úrad zároveň zistil, že pred uzatvorením Zmluvy DES a Zmluvy DLS vykonávali priamu kontrolu nad podnikom podnikateľa DES Young Su Park, Hye Ja Kim, Dong Young Park a So Young Park a kontrolu nad podnikom podnikateľa DLS vykonávali Young Su Park, Hye Ja Kim, Dong Young Park a So Young Park (ďalej spoločne len „Členovia rodiny Park“).
Úrad zároveň zistil, že pred koncentráciou podnikateľ LEONI vlastnil 100% podiel na základnom imaní podnikateľa LEONI BS a vykonával výlučnú kontrolu nad podnikom podnikateľa LEONI BS. V oznámení koncentrácie sa uvádza, že napriek tomu, že podnikateľ LEONI BS vykonáva vlastnú obchodnú činnosť (vývoj, výrobu a distribúciu elektromechanických, elektrických a elektronických systémov, predovšetkým systémov elektronickej kabeláže, ako aj iných komponentov a modulov prevažne pre automobilový priemysel), jej hlavnou funkciou je držanie a správa obchodných podielov koncernu LEONI v spoločnostiach patriacich do divízie káblových zväzkov a je iba prostriedkom na získanie nepriamej kontroly podnikateľa LEONI nad podnikom podnikateľa DES a DLS.

Po preskúmaní informácií a podkladov Oznámenia koncentrácie úrad zistil, že na základe Zmluvy DES spoločnosť LEONI BS nadobudne od Členov rodiny Park 50% akcií spoločnosti DES (ďalej len „Prvá fáza transakcie DES“). Zvyšných 50% akcií spoločnosti DES nadobudne spoločnosť LEONI BS od Členov rodiny Park za podmienok stanovených v Zmluve DES po januári 2013 (ďalej len „Druhá fáza transakcie DES“). Na základe Zmluvy DLS spoločnosť LEONI BS nadobudne po splnení odkladacích podmienok od Členov rodiny Park 50% akcií spoločnosti DLS (ďalej len „Prvá fáza transakcie DLS“). Zvyšných 50% akcií spoločnosti DLS nadobudne spoločnosť LEONI BS od Členov rodiny Park za podmienok stanovených v Zmluve DLS  po januári 2013 (ďalej len „Druhá fáza transakcie DLS“).
Úrad tiež zistil, že v Zmluve DES ani v Zmluve DLS nie je daný presný dátum, dokedy sa má uskutočniť Druhá fáza transakcie DES a Druhá fáza transakcie DLS.

V ďalšom kroku sa úrad zameral na posúdenie, kto bude po koncentrácii vykonávať kontrolu nad podnikom podnikateľa DES. 
Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že po uskutočnení Prvej fázy DES nadobudne podnikateľ LEONI BS 50 % podiel na základnom imaní podnikateľa DES.
Po preskúmaní Zmluvy DES a Zmluvy o spoločnom podniku (Joint Venture Agreemen), ktorá tvorí prílohu Zmluvy DES , ktoré boli predložené úradu ako príloha Oznámenia koncentrácie úrad zistil, že rozhodnutia týkajúce sa strategických záležitostí podnikateľa DES prijímajú podnikatelia LEONI, Young Su Park, Hye Ja Kim, Dong Young Park a So Young Park spoločne. 
Zároveň úrad zistil, že po uskutočnení Druhej fázy transakcie DES bude podnikateľ LEONI rozhodnutia týkajúce sa strategických záležitostí podnikateľa DES prijímať samostatne. 
Úrad sa ďalej zameral na posúdenie právnej záväznosti a vynutiteľnosti zmluvných záväzkov, ako aj na posúdenie časového horizontu dokončenia jednotlivých fáz transakcie DES. Úrad teda skúmal, či nenastali podmienky na to, aby celú transakciu DES posúdil ako jednu koncentráciu. V tejto súvislosti skúmal, či jednotlivé fázy transakcie DES sú navzájom nadväzujúce a právne podmienené takým spôsobom, že nie sú žiadne pochybnosti o tom, že k ich uskutočneniu skutočne dôjde a či tieto fázy veľmi úzko časovo súvisia. 
Tak ako je uvedené vyššie, úrad zistil, že v Zmluve DES nie je daný presný dátum, dokedy sa má uskutočniť Druhá fáza transakcie DES. Po preskúmaní podmienok Zmluvy DES, za ktorých dôjde k Prvej fáze transakcie DES a za ktorých dôjde k Druhej fáze transakcie DES úrad zistil, že neexistuje úplná istota, kedy dôjde k dokončeniu Druhej fázy transakcie DES a teda ku vzniku výlučnej kontroly, pričom časový horizont uskutočnenia Druhej fázy transakcie DES je veľmi dlhý. Úrad preto dospel k záveru, že uzavretím Zmluvy DES získa podnikateľ LEONI (nepriamo prostredníctvom podnikateľa LEONI BS)  spolu s podnikateľmi Young Su Park, Hye Ja Kim, Dong Young Park a So Young Park spoločnú kontrolu nad podnikom podnikateľa DES.

V ďalšom kroku sa úrad zameral na posúdenie, kto bude po koncentrácii vykonávať kontrolu nad podnikom podnikateľa DLS. 
Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že po uskutočnení Prvej fázy DLS nadobudne podnikateľ LEONI BS 50 % podiel na základnom imaní podnikateľa DLS.
Po preskúmaní Zmluvy DLS a Zmluvy o spoločnom podniku (Joint Venture Agreemen), ktorá tvorí prílohu Zmluvy DLS , ktoré boli predložené úradu ako príloha Oznámenia koncentrácie úrad zistil, že rozhodnutia týkajúce sa strategických záležitostí podnikateľa DES prijímajú podnikatelia LEONI, Young Su Park, Hye Ja Kim, Dong Young Park a So Young Park spoločne. 
Zároveň úrad zistil, že po uskutočnení Druhej fázy transakcie DLS bude podnikateľ LEONI rozhodnutia týkajúce sa strategických záležitostí podnikateľa DLS prijímať samostatne. 
Úrad sa ďalej zameral na posúdenie právnej záväznosti a vynutiteľnosti zmluvných záväzkov, ako aj na posúdenie časového horizontu dokončenia jednotlivých fáz transakcie DLS. Úrad teda skúmal, či nenastali podmienky na to, aby celú transakciu DLS posúdil ako jednu koncentráciu. V tejto súvislosti skúmal, či jednotlivé fázy transakcie DLS sú navzájom nadväzujúce a právne podmienené takým spôsobom, že nie sú žiadne pochybnosti o tom, že k ich uskutočneniu skutočne dôjde a či tieto fázy veľmi úzko časovo súvisia. 
Tak ako je uvedené vyššie, úrad zistil, že v Zmluve DLS nie je daný presný dátum, dokedy sa má uskutočniť Druhá fáza transakcie DLS. Po preskúmaní podmienok Zmluvy DLS, za ktorých dôjde k Prvej fáze transakcie DLS a za ktorých dôjde k Druhej fáze transakcie DLS úrad zistil, že neexistuje úplná istota, kedy dôjde k dokončeniu Druhej fázy transakcie DLS a teda ku vzniku výlučnej kontroly, pričom časový horizont uskutočnenia Druhej fázy transakcie DLS je veľmi dlhý. Úrad preto dospel k záveru, že uzavretím Zmluvy DLS získa podnikateľ LEONI (nepriamo prostredníctvom podnikateľa LEONI BS)  spolu s podnikateľmi Young Su Park, Hye Ja Kim, Dong Young Park a So Young Park spoločnú kontrolu nad podnikom podnikateľa DLS.

Úrad skúmal, či nadobudnutie kontroly nad podnikom podnikateľa DES a nad podnikom podnikateľa DLS predstavuje jednu koncentráciu. V tejto súvislosti úrad zistil vzájomnú previazanosť Zmluvy DES a Zmluvy DLS, ktorá je evidentná najmä zo skutočnosti, že nadobúdateľom kontroly aj nad podnikom podnikateľa DES aj nad podnikom podnikateľa DLS sú rovnakí podnikatelia, Zmluva DES aj Zmluva DLS bola uzatvorená v ten istý deň, Zmluva DES aj Zmluva DLS sú navzájom svojimi ustanoveniami prepojené (z právneho hľadiska prepojenie týchto zmlúv vyplýva zo skutočnosti, že dokončenia podľa týchto zmlúv sú vzájomne podmienené, t.j. nadobudnutie akcií v spoločnosti DES je podmienkou nadobudnutia akcií v spoločnosti DLS a naopak). Z ekonomického hľadiska prepojenie medzi podnikateľmi DES a DLS vyplýva zo skutočnosti, že podnikateľ DLS, tak ako je uvedené vyššie, pôsobí ako dodávateľská a podporná spoločnosť pre DES (napr. DLS poskytuje DES pracovnú silu, zabezpečuje balenie a transport produktov ako aj iné služby súvisiace s výrobou automobilových komponentov spoločnosťou DES).

Na základe vyššie uvedených skutočností úrad dospel k záveru, že nadobudnutie kontroly nad podnikom podnikateľa DES a nad podnikom podnikateľa DLS podnikateľom LEONI (nepriamo prostredníctvom LEONI BS), podnikateľom  Young Su Park, podnikateľom Hye Ja Kim, podnikateľom Dong Young Park a podnikateľom So Young Park predstavuje jednu koncentráciu. 

To spolu s vyššie uvedenými vedie k záveru, že uzavretím Zmluvy DES a uzavretím Zmluvy DLS dňa 20. marca 2008  získali podnikatelia LEONI (nepriamo prostredníctvom LEONI BS), Young Su Park, Hye Ja Kim, Dong Young Park a So Young Park spoločnú kontrolu nad podnikom podnikateľa DES a nad podnikom podnikateľa DLS a teda uzavretím Zmluvy DES a Zmluvy DLS v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
Na základe vyššie uvedeného úrad zistil, že účastníkmi správneho konania sú podnikatelia LEONI, Young Su Park, Hye Ja Kim, Dong Young Park a So Young Park, ktorí na základe Zmluvy DES a Zmluvy DLS získali spoločnú kontrolu nad podnikom podnikateľa DES a podnikom podnikateľa DLS. 
Zároveň úrad zistil, že účastníkmi koncentrácie sú podnikatelia LEONI, Young Su Park, Hye Ja Kim, Dong Young Park a So Young Park na strane nadobúdateľa kontroly a podnikatelia DES a DLS na strane nadobúdaného subjektu.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Vzhľadom na to, že účastníci konania označili výšku celkových obratov účastníkov koncentrácie za predmet ich obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Podľa § 10 ods. 9 zákona koncentrácia, ktorá podlieha kontrole úradu podľa 
§ 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených 
v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy DES a Zmluvy DLS, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia Zmluvy DES a Zmluvy DLS, t.j. 20. marec 2008. Vzhľadom na to, že oznámenie koncentrácie bolo doručené úradu dňa 17.04.2008, predmetná koncentrácia bola oznámená úradu do 30 pracovných dní odo dňa uzavretia Zmluvy DES a Zmluvy DLS, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

Ako vyplýva z Oznámenia koncentrácie LEONI je prostredníctvom svojich dcérskych spoločností celosvetovým výrobcom a distribútorom drôtov, kabeláže a káblových zväzkov. Vývojové, výrobné a distribučné jednotky koncernu sa nachádzajú v takmer 30 krajinách Európy, Afriky, Ázie a Ameriky.

Predmetom činnosti LEONI je riadenie činnosti jednotlivých členov koncernu, ktoré zahŕňajú prevažne nasledovné oblasti: vývoj, výroba a predaj (i) elektrických a elektronických systémov, predovšetkým káblových systémov a predpripravených modulov pre automobilový priemysel, (ii) káblových zväzkov, predovšetkým káblov, drôtov a vodičov z medi, drahých kovov a zliatin, (iii) leónskych produktov 
(t.j. produkty vyrobené z kovových drôtov alebo vyhladených drôtov), ako aj obchod so surovinami a pohonnými hmotami.

Uvedené činnosti sú interne rozdelené na (i) divíziu káblov a vodičov (Division Wire&Cable Solutions) a (ii) divíziu káblových zväzkov (Wiring Systems Division). Divízia káblov a vodičov zahŕňa výrobu drôtov, káblových lán, štandartných a špeciálnych káblov určených pre rôzne priemyselné využitie. V rámci divízie káblových zväzkov sa vyrábajú káblové zväzky a kompletné káblové systémy pre medzinárodný automobilový priemysel.
To vo všeobecnosti znamená, že vývoj, výroba a predaj elektrických a elektronických systémov (de facto káblov), s výnimkou káblových systémov a predpripravených modulov pre automobilový priemysel, káblov, drôtov a vodičov z medi, drahých kovov a zliatin a leónskych produktov patrí do divízie káblov a vodičov (Division Wire&Cable Solutions) a vývoj a výroba a predaj káblových systémov a predpripravených modulov pre automobilový priemysel patrí do divízie káblových zväzkov (Wiring Systems Division).

LEONI je prostredníctvom ním ovládaných spoločností majiteľom viacerých ochranných známok, pod ktorými predáva svoje tovary a služby. S jednotlivými divíziami koncernu LEONI sú spojené najmä nasledovné ochranné známky: BETAflam, BETAflam Solar, BETAjet, BETAlux, BETAtherm, BETAtrans, CATway, CHEMAflex, Eline, Fieldlink, FlexLine, Fline, GigaLine, ICON, LEONI, Adascar, LEONI Dacr, LEONI exFC, LEONI Histral, LEONI Hivocar, LEONI Mocar, LEONI Q-Line, MegaLine, ParaLink, Perivox, PhaseLink, TwipLink, VemtoLink.

Z údajov predložených v Oznámení koncentrácie vyplýva, že podnikateľ LEONI vyrába produkty v rámci divízie káblov a vodičov ako aj v rámci divízie káblových zväzkov. Každá divízia spadá pod tzv. obchodné jednotky (Busines Units), pričom každá z nich sa orientuje na určitý segment trhu a určitú skupinu zákazníkov. Divízia káblových zväzkov sa orientuje výlučne na automobilových výrobcov. Divízia káblov a vodičov pokrýva odberateľov z rozličných oblastí: telekomunikácie, výpočtová technika, infraštruktúra, zdravotníctvo, dopravný priemysel, textilný priemysel atď.

Činnosť spoločností patriacich do divízie káblov a vodičov zahŕňa vývoj, výrobu a predaj (i) drôtov, laniek a zväzkov pre produkciu káblov ako aj elektrické a elektromechanické komponentny a súčiastky, (ii) leónskych produktov pre textílie, dekoračné a umelecko-priemyselné predmety a (iii) káblov a vodičov pre automobilový priemysel, elektrospotrebiče, dátové a komunikačné technológie, profesionálnu audiovizuálnu techniku, medicínske aplikácie, automatizáciu a riadenie ako aj výrobu strojov a zariadení. Tieto produkty sa vyrábajú podľa národných a medzinárodných noriem s ohľadom na konkrétne požiadavky klienta. Najpoužívanejším materiálom na výrobu týchto produktov je meď, avšak vyrábajú sa aj káble z optických vlákien na báze skla a umelej hmoty. Časť výrobkov tejto divízie predstavuje východiskové produkty pre produkty vyrábané v rámci divízie káblových zväzkov.

Ako sa uvádza v Oznámení koncentrácie výslednými produktmi vyrábanými v rámci divízie káblov a vodičov (Division Wire&Cable Solutions) sú predovšetkým jednoduché neinteligentné káble, drôty Tieto produkty sú veľmi rôznorodé, nakoľko sa prispôsobujú individuálnym požiadavkám a špecifikám jednotlivých trhov, pre ktoré sú určené. Používajú sa v rozličných odvetviach.

Nakoľko sú produkty divízie káblových zväzkov (Wiring Systems Division) určené výlučne pre automobilový priemysel, výsledným produktom je kompletný kabelážový systém motorového vozidla, v ktorom sú zapojené všetky potrebné komponenty ako aj riadiaca elektronika. Výsledným produktom sú inteligentné káblové zostavy a káblové zväzky vrátane potrebnej elektroniky.

Spoločnosti patriace do divízie káblových zväzkov vykonávajú predovšetkým vývoj, produkciu a predaj kompletných káblových zväzkov a inteligentných káblových zväzkov pre motorové vozidlá. Ide predovšetkým o produkty ako káblové zväzky vrátane potrebných elektrických komponentov, konvenčné káblové zväzky, tvarovo stále káblové zväzky, štandardizované spojovacie káble pre ABS-, EPS- a iné bezpečnostné systémy vozidla, elektronické súčiastky a moduly schopné inštalácie. Hlavnými odberateľmi výrobkov tejto divízie sú napr. Audi, BMW, Daimler, Ford, General Motors, Porsche a Volkswagen.

Podľa účastníka konania nakoľko produkty divízie káblových zväzkov sú určené výlučne pre automobilový priemysel, výsledným produktom je kompletný kabelážový systém motorového vozidla, v ktorom sú zapojené všetky potrebné komponenty ako napr. spevňujúce, tesniace a bezpečnostné prvky, káblové kanáliky ako aj riadiaca elektronika. To znamená, že výsledným produktom sú inteligentné káblové zostavy a káblové zväzky vrátane potrebnej elektroniky. Káblové zväzky v automobilovom priemysle predstavujú špecifický zväzok káblov, ktorý je často navrhnutý výrobcom vozidla. Tieto podľa účastníka konania fungujú ako „nervový systém“ a spájajú všetky elektrické komponenty automobilu od bežných základných funkcií ako sú napr. riadenie motora, brzdenie, osvetlenie až k moderným informačným systémom ako sú navigácia, telefón atď.

Ako je uvedené vyššie pred posudzovanou koncentráciou vykonávali podnikatelia Young Su Park, Hye Ja Kim, Dong Young Park a So Young Park spoločnú kontrolu nad podnikom podnikateľa DES a podnikom podnikateľa DLS. 
Ako vyplýva z Oznámenia koncentrácie predmetom činnosti DES je výroba častí motorov a príslušenstva pre motorové vozidlá, pričom sa špecializuje na (i) výrobu automobilových komponentov ťažného strojárstva, (ii) výrobu káblových zväzkov a akumulátorových káblov, (iii) výrobu elektronických komponentov a (iv) výrobu káblových zväzkov a elektronických komponentov do automobilov. 
Výslednými produktmi spoločnosti DES sú vo veľkej miere kompletné káblové zväzky a systémy vrátane príslušných elektronických komponentov určené pre automobilový priemysel. Produkty DES nepredstavujú východiskové produkty pre produkty vyrábané spoločnosťou LEONI.
Tak ako je uvedené vyššie podnikateľ DLS nevystupuje na trhu ako samostatný subjekt; na základe rôznych bilaterálnych dohôd uzavretých spoločnosťou DES pôsobí DLS ako dodávateľská a podporná spoločnosť pre DES (napr. DLS poskytuje DES pracovnú silu, zabezpečuje balenie a transport produktov ako aj iné služby súvisiace s výrobou automobilových komponentov spoločnosťou DES). 
Ako je ďalej uvedené v oznámení koncentrácie predmet podnikania divízie káblových zväzkov (Wiring Systems Division) LEONI AG  sa prelína s predmetom podnikania DES (a nepriamo aj s DLS).

Podľa účastníkov konania je tovarovým relevantným trhom v tomto prípade trh výroby a predaja kompletných káblových systémov, vrátane elektronických komponentov pre motorové vozidlá pričom predmet výroby DES je zhodný alebo vzájomne zastupiteľný najmä s výrobkami spoločnosti LEONI patriacich do divízie káblových zväzkov. Výrobky spoločnosti LEONI patriace do divízie káblových zväzkov ako aj výrobky spoločnosti DES sú určené výlučne pre automobilový priemysel. 
Produkty divízie káblových zväzkov sú určené tým užívateľom, ktorých cieľom je získanie kompletných sofistikovaných káblových zväzkov a systémov do automobilov, vrátane elektronických komponentov, nakoľko automobily obsahujú čoraz viac elektronických zariadení. 
Ostatné výrobky spoločností koncernu LEONI (patriacich do divízie káblov a vodičov) sú podľa účastníkov koncentrácie zamerané na uspokojovanie odlišných potrieb užívateľov v odlišných priemyselných odvetviach: železničnej doprave, leteckej doprave a kozmických letoch, vo výrobe strojov a zariadení, v oblasti komunikácie a infraštruktúry a v oblasti výroby elektrických prístrojov a medicínskych aplikácií. Pokiaľ sa v rámci tejto divízie vyrábajú káble a drôty pre automobilový priemysel, ide o predstupeň výroby, pričom tieto produkty nevykazujú žiadny znak zhodnosti alebo zameniteľnosti s produktmi uspokojujúcimi potreby užívateľov divízie káblových zväzkov.

V nadväznosti na skutočnosť, že v oblasti výroby a predaja kompletných káblových systémov, vrátane elektronických komponentov pre motorové vozidlá pôsobí na území Slovenskej republiky iba podnikateľ LEONI a vzhľadom na to, že tak ako je uvedené nižšie, posudzovanou koncentráciou nedochádza v Slovenskej republike k zmenám podmienok hospodárskej súťaže vo vyššie uvedených činnostiach podnikateľa LEONI, nebolo na posúdenie predmetnej koncentrácie potrebné presnejšie definovať tovarové relevantné trhy vzťahujúce sa na vyššie uvedené činnosti. 

Ako vyplýva z Oznámenia koncentrácie spoločnosť LEONI má v Slovenskej republike tri dcérske spoločnosti, z ktorých len jedna vyrába kompletné káblové systémy, vrátane elektronických komponentov pre motorové vozidlá.

Kompletné káblové systémy vrátane elektronických komponentov pre motorové vozidlá vyrába len spoločnosť Leoni Autokabel Slowakia spol. s r.o., so sídlom Soblahovská 2050, Trenčín 911 01, Slovenská republika, zapísaná v obchodnom registri okresného súdu Trenčín, oddiel Sro, vložka č. 1074/R, ktorá ako jediná slovenská dcérska spoločnosť LEONI patrí do divízie káblov a vodičov.

Ďalšie spoločnosti – Leoni Slowakia spol. s r.o., so sídlom SNP 60, 018 51 Nová Dubnica, Slovenská republika, zapísaná v obchodnom registri okresného súdu Trenčín oddiel Sro, vložka č. 1909/R a LEONI CABLE SLOVAKIA spol. s r.o., so sídlom Nám. A. Schweitzera 194, 916 01 Stará Turá, Slovenská republika, zapísaná v obchodnom registri okresného súdu Trenčín, oddiel Sro, vložka č. 11960/R patria do divízie káblov a vodičov, pričom predmetom ich výroby nie sú káblové zväzky pre automobily.

Ako je uvedené v Oznámení koncentrácie Young Su Park, Hye Ja Kim, Dong Young Park a So Young Park nemajú v Slovenskej republike žiadne podnikateľské ani iné aktivity, žiadnu dcérsku spoločnosť ani organizačnú zložku a na území Slovenskej republiky nedosahujú žiaden obrat. Podnikateľ DES pôsobí prevažne na trhu v Južnej Kórei (cca 85% výnosov), čiastočne na trhoch v Uzbekistane a Číne.

V oznámení koncentrácie sa ďalej uvádza, že minimálny geografický trh vo vyššie uvedených činnostiach je územie Slovenskej republiky.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

V oznámení koncentrácie sa uvádza, že pre divíziu káblových zväzkov koncernu LEONI znamená uskutočnenie koncentrácie vstup na juhokórejský trh.

Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšom skúmal, či uskutočnením posudzovanej koncentrácie nedôjde na území Slovenskej republiky vo vyššie uvedených činnostiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže. 

Ako je uvedené vyššie, úrad zistil, že podnikatelia Young Su Park, Hye Ja Kim, Dong Young Park a So Young Park nemajú v Slovenskej republike žiadne podnikateľské ani iné aktivity, žiadnu dcérsku spoločnosť ani organizačnú zložku a na území Slovenskej republiky nedosahujú žiaden obrat. Podnikateľ DES pôsobí prevažne na trhu v Južnej Kórei (cca 85% výnosov), čiastočne na trhoch v Uzbekistane a Číne.

Predmetnou koncentráciou teda na území Slovenskej republiky nedochádza k zmenám podmienok hospodárskej súťaže vo vyššie uvedených činnostiach a tak ako je uvedené vyššie, nebolo potrebné presnejšie definovať tovarové relevantné trhy vzťahujúce sa na vyššie uvedené činnosti účastníkov koncentrácie. 

Po preskúmaní všetkých podkladov úrad zistil, že relevantný priestorový trh pre vyššie uvedené činnosti je minimálne celoštátny, daný územím celej Slovenskej republiky. Úrad zistil, že z účastníkov posudzovanej koncentrácie na území Slovenskej republiky pôsobí iba podnikateľ LEONI.  Podnikatelia Young Su Park, Hye Ja Kim, Dong Young Park a So Young Park, DES a DLS na území Slovenskej republiky nepôsobia vôbec. 

Na základe vyššie uvedeného úrad zistil, že pri vymedzení priestorovej dimenzie činností uvedených vyššie na územie Slovenskej republiky nedochádza posudzovanou koncentráciou k vytvoreniu, alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže v týchto činnostiach.

Úrad zároveň zvažoval, či je možné rozšíriť priestorový relevantný trh vyššie uvedených činností o krajiny susediace so Slovenskou republikou, avšak vzhľadom na skutočnosť, že predmetnou koncentráciou nevznikne ani sa neposilní dominantné postavenie účastníkov koncentrácie ani na užšie definovanom priestorovom relevantnom trhu ohraničenom územím Slovenskej republiky, úrad sa úplne presnou definíciou priestorovej dimenzie relevantného trhu nezaoberal. 

Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie na relevantných trhoch ako sú uvedené vyššie, ktorého dôsledkom sú významné prekážky efektívnej hospodárskej súťaže na týchto trhoch. 

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 2034/PMÚ SR/2008 zo dňa 23.05.2008 vyzval účastníkov správneho konania pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

Účastníci konania prostredníctvom splnomocneného právneho zástupcu listom zaevidovaným úradom pod číslom 2054/2008 doručenom úradu dňa 26.05.2008 uviedli, že súhlasia s podkladmi a spôsobom zistenia skutkového a právneho stavu tak, ako je uvedené v liste úradu č. 2034/PMÚ SR/2008 zo dňa 23.05.2008.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Andreja Leontieva
advokátska kancelária e|n|w|c 
Natlacen Walderdorff Cancola advokáti s.r.o.
Grösslingova 4 
811 09 Bratislava